Up-407/02
Natisni
Opravilna št.:
Up-407/02
Datum odločitve:
17. 12. 2002
ECLI:
ECLI:SI:USRS:2002:Up.407.02
Akt:
Ustavna pritožba A. A. zoper sodbo Višjega delovnega in socialnega sodišča št. Psp 103/2002 z dne 29. 5. 2002 v zvezi s sodbo Delovnega in socialnega sodišča v Ljubljani št. Ps 1704/2001 z dne 28. 1. 2002
Izrek:
Ustavna pritožba A. A. zoper sodbo Višjega delovnega in socialnega sodišča št. Psp 103/2002 z dne 29. 5. 2002 v zvezi s sodbo Delovnega in socialnega sodišča v Ljubljani št. Ps 1704/2001 z dne 28. 1. 2002 se zavrže.
Evidenčni stavek:
Višje delovno in socialno sodišče je sodbo že izdalo, vendar zoper njo pravna sredstva, ki jih nudi pravdni postopek, niso bila izčrpana. Ker niso bila izčrpana vsa pravna sredstva, kar je po 51. členu ZUstS pogoj za vložitev ustavne pritožbe, jo je bilo treba zavreči.
Geslo:
1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
1. 7. 2002
Vrsta odločitve:
sklep
Vrsta rešitve:
zavrženje
Dokument:
US21986
Up-407/02 - 8
7. 1. 2003
SKLEP
Ustavno sodišče je v postopku za preizkus ustavne pritožbe A. A., Ž. Ž. na seji senata dne 17. decembra 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
s k l e n i l o:
Ustavna pritožba A. A. zoper sodbo Višjega delovnega in socialnega sodišča št. Psp 103/2002 z dne 29. 5. 2002 v zvezi s sodbo Delovnega in socialnega sodišča v Ljubljani št. Ps 1704/2001 z dne 28. 1. 2002 se zavrže.
Obrazložitev
1. Pritožnik navaja, da je invalidsko upokojen in da mu odmerjena pokojnina ne zadošča za preživljanje in za nakup predpisanih zdravil. Meni, da mu pokojnina ni bila pravilno odmerjena, ker ni bila upoštevana zavarovalna doba, ko je bil od 16. 3. 1995 do 30. 11. 1996 prijavljen na zavodu za zaposlovanje kot brezposelna oseba. Navaja tudi, da naj predsednica senata sodišča prve stopnje ne bi primerno vodila obravnave dne 28. 1. 2002 in zapisnika te obravnave. Prizadetega se čuti tudi zato, ker ob upokojitvi od delovne organizacije ni prejel odpravnine, čeprav je bil vzoren delavec.
2. Ustavna pritožba je posebno pravno sredstvo, ki je dopustno zoper posamične akte državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. Ustavno sodišče pri tem presojanju ni inštanca rednim sodiščem. O konkretnih zahtevkih ne more odločati namesto drugih organov, kar pričakuje pritožnik.
3. Ustavna pritožba se lahko vloži šele, ko so izčrpana vsa pravna sredstva v posamičnem postopku (50. in 51. člen Zakona o Ustavnem sodišču - v nadaljevanju ZUstS). Iz pritožnikove vloge izhaja, da je zoper odločbo Zavoda za pokojninsko in invalidsko zavarovanje uveljavljal sodno varstvo. Višje delovno in socialno sodišče je sodbo že izdalo, vendar zoper njo pravna sredstva, ki jih nudi pravdni postopek, niso bila izčrpana. Pritožnik torej izpodbija posamični akt, zoper katere glede na veljavno zakonsko ureditev niso bila izčrpana vsa pravna sredstva, kar je po 51. členu ZUstS pogoj za vložitev ustavne pritožbe. Zato je bilo treba ustavno pritožbo zavreči.
4. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS ter prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan